Lakimuutos yhtenäistää vammaisetuuksien myöntämisperusteita

**Laki vammaisetuuksista muuttuu 1.6.2015 alkaen. Muutokset koskevat lähinnä eläkettä saavan hoitotukea ja 16 vuotta täyttäneen vammaistukea. Alle 16-vuotiaan vammaistuessa muutos koskee vain sitä, mitä huomioidaan sairaudesta aiheutuvina erityiskustannuksina.**

**Lainmuutoksen tavoitteet**

Lainmuutoksella pyritään siihen, että tukien saamisen perusteet ovat aiempaa selkeämmät ja että tuet kohdentuisivat nykyistä oikeudenmukaisemmin.  Tukien hakeminen helpottuu, kun hakemuksen liitteeksi tarvittavien kustannusselvitysten määrä vähenee.  Kelassa uudistus nopeuttaa hakemusten käsittelyä, joten asiakas saanee päätöksen nykyistä nopeammin. Uudistuksen ansiosta vammaisetuuksia voidaan jatkossa myöntää pidemmäksi aikaa määräaikaisesti tai entistä useammin toistaiseksi.

**Mikä muuttuu?**

Uudistus vaikuttaa niin, että sekä hoitotuessa että aikuisen vammaistuessa erityiskustannukset voivat ainoastaan korottaa perustuen korotetuksi tueksi.

Hoitotuessa asiakkaalla on oikeus perushoitotukeen avun tai ohjauksen ja valvonnan perusteella. Kustannusten perusteella hoitotuki voidaan korottaa korotetuksi tueksi. Kustannuksia tulee olla kuukausitasolla vähintään korotetun tuen verran.  Perushoitotukea  ja ylintä hoitotukea  ei voi saada pelkästään kustannusten perusteella.

16 vuotta täyttänyt voi saada perusvammaistukea pelkästään sairauden tai vamman perusteella. Enää ei edellytetä, että sairaudesta aiheutuisi  myös kustannuksia.  Perusvammaistukeen onkin jatkossa oikeus 16-vuotta täyttäneellä  henkilöllä, joka ei saa hoitotukeen oikeuttavaa eläkettä ja jonka toimintakyky on sairauden tai vamman vuoksi heikentynyt yhtäjaksoisesti vähintään vuoden ajan ja jolle aiheutuu sairaudesta tai vammasta olennaista haittaa. Erityiskustannukset voivat korottaa perustuen korotetuksi tueksi. Ylintä vammaistukea ei enää saa kustannusten perusteella.

**Mitkä erityiskustannukset huomioidaan?**

Lakimuutos vaikuttaa myös siihen, mitä kustannuksia huomioidaan erityiskustannuksina. Uudistetussa laissa on erityiskustannuksille oma pykälänsä, jossa kerrotaan,  mitä ja millä perustein vammaisetuuksissa voidaan kustannuksia huomioida. Yleiset huomioimisen edellytykset säilyvät ennallaan: Kustannusten tulee aina aiheutua toimintakykyä heikentävästä sairaudesta,  ja niiden tulee olla tarpeellisia, ylimääräisiä ja jatkuvia. Lisäksi asiakkaan tulee itse vastata kustannuksista.  Huomioitavat kustannukset harkitaan aina tapauskohtaisesti.
Edellä mainittujen edellytysten täyttyessä erityiskustannuksina voidaan lain mukaan huomioida

1.       kotipalvelusta, tukipalvelusta ja kotisairaanhoidosta aiheutuvat kustannukset

2.       palveluasumisen tai tuetun asumisen yhteydessä aiheutuvat hoito- ja hoivakustannukset

3.       laitoshoidosta ja sairaalahoidosta aiheutuvat kustannukset pl. pitkäaikaisesta laitoshoidosta perittävä maksu

4.       lääkärin tai hammaslääkärin antamasta tai määräämästä hoidosta aiheutuvat kustannukset

5.       lääkärin määräämästä kuntoutuksesta aiheutuvat kustannukset

6.       sellaiset hoitoon tai kuntoutukseen liittyvät matkakustannukset, jotka ovat aiheutuneet kohdissa  4 tai 5  tarkoitetuista huomioon otettavista hoidoista tai kuntoutuksesta

7.       lääkärin, hammaslääkärin tai lääkkeen määräämisestä annetuissa säännöksissä tarkoitetun terveydenhuollon ammattihenkilön määräämistä lääkkeistä aiheutuvat kustannukset

**Kustannukset, joita ei huomioida**

Muutoksen jälkeen  mm.  seuraavia  kustannuksia  ei voida huomioida erityiskustannuksina:

-apuvälineiden hankkimiseen ja käyttämiseen liittyvät kustannukset ml. turvapuhelin
-luontaistuotteiden ja homeopaattisten valmisteiden käytöstä aiheutuvat kustannukset
-kunnan järjestämien kuljetuspalveluiden omavastuuosuudet
-ulkomaanmatkojen ja lomamatkojen kustannukset
-puutarhanhoitoon, pihatöihin ja remontteihin liittyvät kustannukset
-harrastusluonteisesta toiminnasta perittävät maksut
-auton hankinta- ja ylläpitokustannuksetansionmenetys (esim. sairauden tai lapsen hoitamisen

vuoksi saamatta jäänyt palkka tai sijaisen palkkakulut)
-edunvalvojan palkkio
-palkatulle hoitajalle tai henkilökohtaiselle avustajalle maksettu matkakorvaus
-vammaispalvelulain nojalla myönnetyn henkilökohtaisen avustajan palkka
-sosiaali- ja terveydenhuollon asiakasmaksuista annetun lain (734/1992) 7 c §:ssä tarkoitettua ---pitkäaikaisesta laitoshoidosta perittävää maksua.
-omaiselle tai muulle läheiselle tai tuttavalle maksettavat palkkiot
-päivätoimintamaksut
-muut kuin lääkärin määräämään hoitoon ja kuntoutukseen liittyvät matkakustannukset
-hoitotarvikkeet ja välineet
-omaishoitajan vapaapäivästä aiheutuvat kustannukset
-hygieniaan liittyvät kustannukset
-erityisvaatteet ja ylimääräiset vaatekulut
-erityisruokavalio

**Muutosten voimaantulo**

Kun asiakas hakee vammaisetuutta ensimmäistä kertaa:

Asiakas saa uuden lain mukaisen päätöksen silloin, kun hänen oikeutensa vammaisetuuteen alkaa 1.6.2015 tai sen jälkeen. Näin uuden lain mukaisen päätöksen voi saada jo toukokuussa, jos oikeuden vammaisetuuteen katsotaan alkavan 1.6.2015.
Vammaisetuudet voidaan myöntää pääsääntöisesti enintään 6  kuukautta takautuvasti. Takautuvuus harkitaan edelleen tapauskohtaisesti. Tämän johdosta vanhan lain mukaisen päätöksen voi saada vielä marraskuussa 2015 haettuihin vammaisetuuksiin.

Vammaisetuutta saava asiakas:

Ennen lainmuutosta maksussa olevia vammaisetuuksia ei tarkisteta lainmuutoksen vuoksi. Vanhan lain mukaan myönnetyt etuudet jatkuvat sellaisina kuin ne on myönnetty,  kunnes ne asiakkaan tilanteen muutoksen vuoksi tai asiakkaan hakemuksesta tarkistetaan taikka kunnes ne määräaikaisuuden tai muun syyn vuoksi lakkaavat.

**Mitä asiakkaan tulee tehdä lainmuutoksen vuoksi?**

Vammaisetuutta saavan asiakkaan ei tarvitse toimia lainmuutoksen vuoksi.  Hän saa myönnetyt vammaisetuudet nykyisenlaisina seuraavaan tarkistukseen tai lakkaamiseen saakka. Jos asiakkaan tilanteessa on tapahtunut olennaista muutosta sen jälkeen, kun hänelle on myönnetty vammaisetuus, hänen tulee kuitenkin  ilmoittaa muutoksista Kelaan.

Jos henkilö on saanut hylkäävän päätöksen 16 vuotta täyttäneen vammaistuesta sillä perusteella, että sairaudesta ei aiheudu hänelle perusvammaistuen verran erityiskustannuksia, hänen kannattaa hakea etuutta uudestaan.  Päätöksestä tulee kuitenkin ilmetä se, että henkilön sairaudesta tai vammasta aiheutuu hänelle olennaista haittaa. Tällöin asiakkaalla saattaa olla uuden lain mukaan oikeus vammaistukeen. Vammaistukea voi näissä tapauksissa hakea uudelleen aikaisintaan toukokuussa 2015. Olemme kevään aikana pyrkineet informoimaan asiakkaita tästä mahdollisuudesta heille lähetetyissä päätöksissä.

**Teksti:  Kelan terveysosasto, suunnittelija Pia Kankare**

**\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\***

**Määräytymisperusteet 1.6.2015 alkaen**

Eläkettä saavan hoitotuki

Eläkettä saavan hoitotuen myöntäminen edellyttää aina, että asiakkaan toimintakyky on sairauden tai vamman vuoksi heikentynyt yhtäjaksoisesti vähintään vuoden ajan.

Perushoitotuki voidaan myöntää, jos asiakkaalla on toimintakykyä heikentävän sairauden vuoksi säännöllisesti vähintään viikoittain avun, ohjauksen tai valvonnan tarvetta henkilökohtaisissa toiminnoissa (peseytyminen, pukeutuminen, syöminen ym.), kotitaloustöissä ja asioinnissa kodin ulkopuolella. Aivan vähäinen tavanomainen avuntarve ei riitä hoitotuen myöntämiseen. Sokealla ja liikuntakyvyttömällä on aina oikeus vähintään perushoitotukeen.

Korotettu hoitotuki voidaan myöntää,  jos asiakas tarvitsee monissa henkilökohtaisissa toiminnoissa jokapäiväistä, aikaa vievää toisen henkilön apua tai huomattavissa määrin ohjausta tai valvontaa taikka hänellä on oikeus perushoitotukeen ja hänelle aiheutuu sairaudesta tai vammasta erityiskustannuksia vähintään korotetun tuen verran arvioituna kuukautta kohden.

Ylin hoitotuki voidaan myöntää, jos asiakkaan hoidon ja valvonnan tarve on yhtämittaista.

16 vuotta täyttäneen vammaistuki

16 vuotta täyttäneen vammaistuen myöntäminen edellyttää aina, että asiakkaan toimintakyky on sairauden tai vamman vuoksi heikentynyt yhtäjaksoisesti vähintään vuoden ajan.

Perusvammaistuki voidaan myöntää,  jos sairaudesta tai vammasta aiheutuu olennaista haittaa.

Korotettu vammaistuki voidaan myöntää, jos sairaudesta tai vammasta aiheutuu huomattavaa haittaa tai asiakas tarvitsee henkilökohtaisissa toiminnoissaan, kotitaloustöissä ja asioinnissa kodin ulkopuolella  säännöllisesti vähintään viikoittain toistuvaa toisen henkilön apua, ohjausta tai valvontaa. Korotettu vammaistuki voidaan myöntää myös, jos asiakkaalla on oikeus perusvammaistukeen ja hänelle aiheutuu sairauden vuoksi erityiskustannuksia vähintään korotetun tuen verran arvioituna kuukautta kohden.

Ylin vammaistuki voidaan myöntää, jos asiakas on vaikeasti vammainen tai hän tarvitsee monissa henkilökohtaisissa toiminnoissaan jokapäiväistä, aikaa vievää toisen henkilön apua tai huomattavassa määrin ohjausta ja valvontaa. Sokealla, liikuntakyvyttömällä tai varhaiskuurolla on oikeus saada ylin vammaistuki.

Kelan viestinnän puhelinpalvelu medialle p. **040 733 5221**, arkisin klo 9-16
viestinta@kela.fi

Kelan tilastoryhmän puhelinpäivystys medialle p. **050 5517 960,**arkisin klo 9-16

tilastot@kela.fi

**Mediainfo** on Kelan taustoittava uutiskirje medialle.

Tilaa kerran kuussa ilmestyvä mediainfo osoitteessa [www.kela.fi/uutiskirje](http://www.kela.fi/uutiskirje)

Viestinnän yhteystiedot verkossa

[www.kela.fi/viestinta](http://www.kela.fi/viestinta)